විසිවෙනුව රිදී ධවල ඡත්‍රයක් අතින් ගත් මොරපේ දේවාලයේ බස්නායක නිලය කරවන මඩුගල්ලේ කරුණාතිලක ජයසුන්දර වීරසේකර රාජපක්ෂ වාසල නායක නිසි මුදියන්සේ රාළහාමිද රිදී පළිහක් අතින්ගත් පත්තිනි දේවාලයේ බස්නායක නිලය කරවන පමුණුවේ විජයරත්න අර්ථනායක ධර්මධ්වජ පණ්ඩිත මුදියන්සේ රාළහාමි ද ශුබ්‍රවර්ණ සෙමර වල්විදුනාවක් අතින් ගත් කොඩිතුවක්කු ලේකම කරවන රන්කොත්දිවෙල දිවාකර විජයකෝන් මුදියන්සේ රාළහාමිද යන මේ තුන්පල රත්රන් වැඩ ඇති රක්තවර්ණ කාප්ප සැට්ටයක් පොරවාපු කිරිඔරුවේ ඇත් නාම්බා පිට ද ඊට දකූණුපැත්තෙන් රිදී ධවලඡත්‍රයක් අතින්ගත් වේගිරියේ සහ ඇම්බැක්කේ දේවාලයේ බස්නායක නිලය කරවන මාම්පිටියේ අමෘත හස්ත නවරත්න වික්‍රමසිංහ සේනානායක මුදියන්සේ රාළහාමිද රතුවිල්ලෝඩි සේසතක් අතින්ගත් අතපත්තු ලේකම කරවන ඇරැව්වාවල සේනානායක බාහුනාරායණ රාජගුරුවාසල පණ්ඩිත මුදියන්සේ රාළහාමි ද රිදී පළිහක් අතින්ගත් සඟරුවන්කෙත දේවාලයේ බස්නායක නිලය කරවන ගොලහැල සමරදිවාකර චන්ද්‍රශේකර කුරුප්පු මුදියන්සේ රාළහාමි ද යන මේ තුන්පල රිදී වැඩ ඇති රතු කාප්ප සැට්ටයක් පොරවාපු වල්ලියා යන ඇත්නාම්බා පිටද ඊට වම් පැත්තෙන් රිදී ධවල ඡත්‍රයක් අතින්ගත් වඩන තුවක්කුකාර ලේකම කරවන තල්ගහගොඩ කරුණා ජයතිලක රාජගුරු මුදියන්සේ රාළහාමි ද රතුවිල්ලෝඩි සේසතක් අතින් ගත් කිරිඳිගල්ලේ දේවාලයේ බස්නායක නිලය කරවන ගෝනිගොඩ විජයකෝන් විජයරාජ මුදියන්සේ රාළහාමිද රිදී පළිහක් අතින් ගත් ගනේගොඩ දේවාලයේ බස්නායක නිලය කරවන අංගම්මන රන්පන්හිඳ දිවාකර මුදියන්සේ රාළහාමි ද යන මේ තුන්පල රිදී වැඩ ඇති රතුකාප්ප සැට්ටයක් පොරවාපු බුලත්ගමයා යන ඇත්නාම්බා පිටද,